**Анализ на резултатите от проведената входна диагностика в трета А група „Дъга“ през учебната 2019-2020 г.**

Диагностичните процедури са проведени с 21 деца в периода септември- октомври, 2019г. за установяване на нивото на знанията и уменията им по всички образователни направления в началото на годината.

Използвана бе програмната система на ДГ №2 Знаме на мира“, както и идеите на познавателните книжки на програмната система „Заедно в 3 група“ на издателство „Архимед“.

Диагностичното оценяване бе извършено индивидуално и групово в следобедни режимни моменти и в удобно за детето време и обстановка. Критериите и показателите бяха съобразени с ДОС за съответната възраст. В качеството на основни методи за установяване на входно ниво на детското развитие бяха:

* тестови метод;
* педагогическо наблюдение;
* анализ и сравнение на резултатите;

Диагностичните изследвания имаха за цел да ни дадат ясна и точна представа за равнището на детските компетенции, за мястото на всяко дете в групата относно ДОС по различните образователни направления, както и възможност да планираме дейностите си през настоящата учебна година.

Резултатите по образователни направления са:

*Български език и литература:*

Високо ниво са показали 43% от децата, 38 % от децата са на средно ниво, а с ниско ниво на подготовка са 19% от диагностицираните деца. Причините за това са най-вече в това, че тези деца не владеят български език добре, тъй като техният майчин език не е български език. В семейството не се говори на български и децата имат възможност да учат езика единствено във времето, в което са в детската градина. Това не им е достатъчно, за да догонят връстниците с майчин език българския. Тези деца нямат достатъчен речников запас, затрудняват се да съгласуват съществителни имена с прилагателни имена и местоимения по род и число, не владеят падежните форми на личните местоимения, срещат затруднения при изговора на определени звукови съчетания. Едно дете с български етнически произход също е показало ниско ниво на подготовка по направлението, тъй като то все още не успява да изговаря ясно и отчетливо думите, не говори много и се нуждае от допълнителна индивидуална работа. На родителите е препоръчано да се обърнат към специалист и детето в момента получава логопедична подкрепа. С децата, чийто майчин език не е български се набляга на езиковата подготовка и в ситуациите по български език и литература, и във всички останали ситуации по другите образователни направления, и в моментите за свободна игра. Дава им се възможност да създават свои устни текстове по теми от тяхното ежедневие, които са им познати и ги вълнуват и които са избрани от самите деца. Създават разкази по картинки, описват предмети и изображения. Обогатява се речника им с помощта на нагледни средства и игри. Предоставена им е възможност да общуват с достъпни за тях текстове на художествената литература като ги възприемат, осмислят и пресъздават в театрализирани игри и илюстрации.

*Математика*

38 % от децата в групата са показали високо ниво на подготовка по математика. Децата със средно ниво са 48 %, а ниско ниво е отчетено при 14 % от децата. Децата в групата обичат математическите занимания, като цяло притежават задължителните елементарни математически представи. Отчетеното ниско ниво се наблюдава при деца, които не са посещавали редовно детската градина през миналата учебна година, било поради боледуване или по семейни причини и при деца, които не владеят добре български език, което ги затруднява в работата по всички образователни направления.

*Околен свят*

Високо ниво на подготовка е отчетено при 43% от децата. Други 43% са показали средно ниво, а при 14% от децата се наблюдава ниско ниво на знания и умения по направлението. Ситуациите по това образователно направление се харесват на децата, които по природа са любознателни и откривателски настроени. Проблемите в подготовката се наблюдават при тези деца, които владеят български език в недостатъчна степен.

*Изобразително изкуство*

По това направление при 29% от децата са отчетени високи резултати, 43% са показали средно ниво на умения и подготовка, 29% от децата са с ниско ниво. Тук резултатите са свързани с естествените заложби на децата, както и с нивото на развитие на фината им моторика. При някои деца се забелязва недостатъчно развит усет за подходящо съчетаване на цветове и форми, някои деца се затрудняват при работа с пластични материали. На всички се предоставя допълнителна възможност за изобразителни дейности за преодоляване на изоставането на част от децата.

*Музика*

По това образователно направление 33% от децата са показали високо ниво, 48% - средно, а 19% - ниско.

*Конструиране и технологии*

29% от диагностицираните деца са с постигнато високо ниво, 48% - със средно ниво, а 24% - с ниско ниво. Тук резултатите са повлияни както от нередовното присъствие на някои от децата, така и от различната степен на развитие на фината моторика на децата. Набелязан е план за допълнителни занимания, развиващи фината моторика и сръчността, чрез допълнителни материали за оцветяване, очертаване, следване на контур, изрязване, прегъване и залепяне.

*Физическа култура*

Това е образователното направление с най-ниска подготовка на децата като цяло. Едва 14% от тях са показали високо ниво на подготовка, при 71% от тях нивото е средно, а за 19% от децата е отчетено ниско ниво на физическа дееспособност. Тези резултати се обуславят от общата тенденция за обездвижване на подрастващите, от липсата на физкултурен салон и от субективни фактори за всяко дете. За да се осигури правилното развитие на моториката на децата, придобиването на бързина, издръжливост и гъвкавост и тяхното закаляване, с децата се провеждат занимания по йога за деца под ръководството на Светлана Лазарова, сертифициран инструктор по йога за деца. Ежедневно се изпълняват и комплекси от общо развиващи упражнения без уред в занималнята. Планирани са целогодишни игри навън в двора на детската градина.

Като цяло резултатите от проведената входна диагностика показват, че всички деца в групата имат нужната основа, за да покрият държавните образователни стандарти за трета група.

Педагогически екип: ст. учител С. Лазарова

 ст. учител В. Рангелова

|  |  |  |  |
| --- | --- | --- | --- |
| Направление  | Ниско ниво | Средно ниво | Високо ниво |
| Български език и литература | 419% | 838% | 943% |
| Математика  | 314% | 1048% | 838% |
| Околен свят | 314% | 943% | 943% |
| Изобразително изкуство | 629% | 943% | 629% |
| Музика  | 419% | 1048% | 733% |
| Конструиране и технологии | 524% | 1048% | 629% |
| Физическа култура | 314% | 1571% | 314% |